“আমরা আবার ক্ষমতায় আসব,” সভামঞ্চে কাগজ ছিঁড়ে হুঙ্কার মমতার

ওয়েব ডেস্ক: একশো দিনের কাজ (100 Days Work) নিয়ে ফের মোদি সরকারকে (Modi Government) নিশানা করলেন মমতা বন্দ্যোপাধ্যায় (Mamata Banerjee)। মঙ্গলবার কোচবিহারের (Coochbehar) রাসমেলা ময়দানের সভামঞ্চ থেকে তিনি একশো দিনের কাজের জন্য কেন্দ্রের দেওয়া শর্তের কাগজ ছিঁড়ে ফেলেন। সেই সঙ্গে এদিন মমতা সাফ জানিয়ে দেন, “আমরা এই শর্ত মানি না।” তিনি দর্পকন্ঠে আরও জানান, “আমরা কারও ভিক্ষা চাই না।”

এদিন কোচবিহারের সভা থেকে মমতা বন্দ্যোপাধ্যায় জানান যে, দু’দিন আগে কেন্দ্র থেকে এক চিঠি এসেছে রাজ্যে। সেই চিঠিতে একশো দিনের কাজ নিয়ে বেশ কিছু শর্ত চাপানো হয়েছে বলে দাবি করেন মুখ্যমন্ত্রী। সেই শর্ত একটি কাগজে লিখে এনেছিলেন তিনি, তা থেকে পড়ে মমতা বলেন, “ত্রৈমাসিক শ্রমবাজেট দেখাতে হবে। বাজেট দেখানোর সময় কোথায়? এটা ডিসেম্বর মাস। ফেব্রুয়ারিতে নির্বাচন ঘোষণা।’’

আরও পড়ুন: মোদির মুখে ‘বঙ্কিমদা’, চাঁচাছোলা আক্রমণ মমতার

পাশাপাশি, একশো দিনের কাজের ক্ষেত্রে প্রশিক্ষণের শর্ত উল্লেখ করে মমতা বলেন, ‘‘বলছে ট্রেনিং দিতে হবে। বলছে না হলে নাকি জমির কাজ করা যাবে না।’’ এর পরেই তিনি গলার স্বর চড়িয়ে হাতের কাগজ দেখিয়ে বলেন, ‘‘এটার কোনও ভ্যালু নেই। ভ্যালুলেস কাগজ।’’ পরক্ষণেই সেই কাগজ ছিঁড়ে তিনি জানান যে, এই শর্ত মানবে না বাংলা।

এরপরেই স্পষ্ট কথায় মুখ্যমন্ত্রী বলেন, ‘‘আবার আমরা ক্ষমতায় আসব। কর্মশ্রীতে এ বার ৭৫ দিন কাজ হয়েছে। একশো দিনের কাজ বাংলাই করবে। চাই না তোমাদের ভিক্ষা। বাংলা নিজের পায়ে হাঁটতে জানে।’’